กสทช.ดึงโรงพยาบาลสู้ไวรัส อัดงบ 1000 ล้านบาทช่วยซื้ออุปกรณ์การแพทย์ด่วน
นายฐากร ตัณฑสิทธิ์ เลขาธิการกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ที่ประชุม กสทช.อนุมัติกรอบวงเงินงบประมาณจำนวน 1000 ล้านบาท โดยให้เกลี่ยเงินจากงบประมาณรายจ่ายประจำปี 2563 ของสำนักงาน กสทช. รวมกับเงินกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ (กทปส.) เพื่อเปิดโอกาสให้โรงพยาบาล สถาบันทางการแพทย์ของรัฐ ขอรับการสนับสนุนดังกล่าว ในการต่อสู้กับการแพร่ระบาดเชื้อไวรัสโควิด-19 โดยจะเปิดให้ขอรับการสนับสนุนได้ตั้งแต่วันที่ 26 มี.ค.เป็นต้นไปสำหรับการจัดสรรดังกล่าว เป็นไปตามนโยบายของรัฐบาล ที่ให้ส่วนราชการและทุกหน่วยงานของรัฐปรับแผนงบประมาณของตัวเอง เพื่อนำงบประมาณไปใช้ในการต่อสู้กับวิกฤติโควิด-19 ที่กำลังเกิดขึ้น สำนักงาน กสทช.ได้มีการปรับแผนงบประมาณลง โดยจะนำเงินที่ได้จากการเกลี่ยเงินงบประมาณ ไปรวมกับเงินกองทุน กทปส. รวมกันไม่เกิน 1000 ล้านบาท เพื่อนำไปสนับสนุนโรงพยาบาลและสถาบันทางการแพทย์ของรัฐ ที่ยื่นขอรับการสนับสนุนเข้ามา อาทิ การเปิดโรงพยาบาลภาคสนามเพื่อรองรับผู้ติดเชื้อโควิด-19 ยังขาดอุปกรณ์เครื่องมือต่างๆ การจัดหาหน้ากากอนามัย อุปกรณ์ตรวจหาเชื้อโควิด-19 การทำแอปพลิเคชันให้โรงพยาบาลเพื่ออำนวยความสะดวกให้กับประชาชนไม่ต้องเดินทางไปตรวจ โดยโรงพยาบาลและสถาบันทางการแพทย์ของรัฐที่ต้องการขอรับการสนับสนุนสามารถติดต่อเข้ามาได้ที่สำนักงานกองทุน กทปส. หมายเลขโทรศัพท์ 0-2670-8888 ต่อ 2519 หรือ 2592 และ 2594การขอรับการสนับสนุนของโรงพยาบาลและสถาบันทางการแพทย์ของรัฐ ที่จะอนุมัติสนับสนุนให้ต้องเป็นเงินที่ใช้ในการดำเนินการเกี่ยวกับการต่อสู้กับวิกฤติโควิด-19 เท่านั้น ไม่เกี่ยวข้องกับการปรับปรุงอุปกรณ์ต่างๆของโรงพยาบาลที่เป็นส่วนที่ต้องมีการปรับปรุงทั่วไป เงินงบประมาณในส่วนนี้เน้นนำไปใช้ในการดำเนินการแก้ไขปัญหาการระบาดของเชื้อไวรัสโควิด-19 เท่านั้น.
ที่ประชุม กสทช.อนุมัติกรอบวงเงินงบประมาณจำนวน 1000 ล้านบาท โดยให้เกลี่ยเงินจากงบประมาณรายจ่ายประจำปี 2563 เพื่อเปิดโอกาสให้โรงพยาบาล สถาบันทางการแพทย์ของรัฐ ขอรับการสนับสนุนดังกล่าว
โควิด-19,ไวรัสโคโรนา,กสทช.,งบประมาณช่วยโควิด-19,เศรษฐกิจ,เงินสนับสนุนโรงพยาบาล,ซื้ออุปกรณ์การแพทย์,ข่าวทั่วไป